b'\n_START_ARTICLE_\nTagma (voja\xc5\xa1ka enota)\n_START_PARAGRAPH_\nTagma (gr\xc5\xa1ko \xcf\x84\xce\xac\xce\xb3\xce\xbc\xce\xb1 [t\xc3\xa1gma]) je bila voja\xc5\xa1ka enota velikosti bataljona ali polka (500-1500 mo\xc5\xbe). Naziv se napogosteje nana\xc5\xa1a na elitne enote, ki jih je ustanovil bizantinski cesar Konstantin V. Kopronim (vladal 741 \xe2\x80\x93 775) in so od 8.-11. stoletja tvorili jedro armade Bizantinskega cesarstva.\n_START_SECTION_\nZgodovina in vloga\n_START_PARAGRAPH_\nIzraz tagma (iz gr\xc5\xa1kega \xcf\x84\xce\xac\xcf\x83\xcf\x83\xce\xb5\xce\xb9\xce\xbd [t\xc3\xa1ssein] \xe2\x80\x93 postaviti v vrsto, urediti) se je uporabljal \xc5\xbee v 4. stoletju za pehotni bataljon z 200-400 vojaki, ki se je v takratni poznorimski armadi imenoval tudi bandum ali numerus (latinsko) ali arithmos (gr\xc5\xa1ko). V tem smislu se uporablja tudi v sodobni gr\xc5\xa1ki armadi.'